Hlina, Alojz, poslanec NR SR (2015-06-25):
Vážený pán predseda, vážený pán minister, vážené kolegyne, kolegovia. Ja som návrh zmeny zákona o rodine predkladal, myslím, že dvakrát. Podľa mňa naozaj dôvodne. Škoda, že to nebolo vypočuté. Ja len už poviem, že kvôli čomu som ho predkladal. Stáva sa to, že v osade sa otcom stáva najstarší obyvateľ v osade, ktorému to je už častokrát jedno, či je otcom, alebo nie je otcom, lebo alimenty od neho nikto nevymôže. Za malú chvíľu bude na pravde božej, ale stane sa to, že tým, že sa na tú pravdu božiu dostane, tak tie jeho údajné deti sú poberateľmi sirotského. Jeden by nepovedal, čo všetko sa dá vymyslieť, hej? A je to funkčné. Upozorňoval som na to nie raz, nie dvakrát. Stretol som sa len s obludnou ignoranciou celého toho problému a aj toto sa stáva v našom zákonodarstve. Nie je tu vôľa riešiť, ja som to doniesol, chcel som to riešiť, nebol o to záujem. Čiže len pre zápis času a miesta hovorím, že nás to ešte bude prenasledovať. Že aký prudký nárast, prudký nárast sirôt je napríklad v Prešovskom a Košickom kraji a vojna tam nebola. To je proste, keď si to niekto by rozobral na drobné, dôvodom prudkého nárastu sirôt v tomto kraji je táto skutočnosť, ktorú som pomenoval. To bol prvý okruh, ktorému som sa chcel venovať. A teraz, ak dovolíte, sa chcem venovať druhému okruhu, ale bol by som, ja viem, že si nepomôžem, ja som ho musel dokonca hľadať a našiel som ho. Viete, my, nezávislí, teraz teda som už aj členom poslaneckého klubu KDH, nemáme tie vymoženosti, čo poslanci SMER-u, že majú svojho kaderníka. Čiže my sa musíme česať sami, hej? U nás na Slovensku, budem za chvíľku o tom hovoriť, my sa musíme česať sami, poslanci SMER-u sa dopracovali do štádia, že štát im prepláca kaderníčku. Tak to zatiaľ podľa zverejnených informácií vychádza. A skôr ako by ma chcel prerušiť pán predseda, poprosím vás, neprerušujte ma, lebo ja naozaj, toto vecne súvis, ja chcem uviesť, že možno nastal čas, možno nastal čas do zákona o rodine ustanoviť štatút frajerky a milenky. Naozaj, táto hra na slepú babu, ja viem, že ja som z konzervatívneho klubu a aj som politologicky umiernený konzervatívec, ale okolnosti, s ktorými sa tu boríme, možno dozreli do štádia, kvôli tomu statusu a vôbec, že jak sa s tým, by som povedal, oficiálne aj vysporiadať. Nastal čas zapracovať do zákona o rodine status milenky a frajerky, aby sme nemuseli, nie ja, ale vy, aby ste nemuseli nejakým pokútnym spôsobom zabezpečovať nejaké financie pre tieto frajerky, pomlčka, milenky. (Reakcia z pléna.) Frajerka nemusí milovať, alebo ja neviem, viete, ja dám pre istotu obidva. Nie položartom, polovážne, naozaj, my sme sa dostali do polohy, že niekto má tu v sebe tú drzosť, že svoju frajerku proste určí rozkazom deviatim poslancom, že si ju majú zamestnať a že jej majú platiť, ako teda majú si ju zamestnať ako poslaneckého asistenta a majú jej platiť peniaze. Vážení občania, prípadne tam vidím nejakých starších ľudí, by ste neverili, čoho je tento parlament schopný. To je, to je doupě hriechu. Naozaj. Proste nejaký krajský tam, ja neviem, čo to máte za funkcie, si našiel nejakú frajerku, povedal... On nie je... Viete, že o čo je férovejší Kollár? Ja som posledný, ktorý by schvaľoval jeho spôsob života, ale je férovejší v tom, že on si tie frajerky platí zo svojho. Ale my sme sa dostali do polohy, že funkcionári SMER-u si svoje frajerky platia z peňazí, ktoré sú určené na poslaneckých asistentov. Ja neviem, nemá niekto s tým nejaký rozpor? Ja nemusím mať. Že, dobre (vyslovené s pobavením), tuná kolegovia z klubu hovoria, že nie, ale to žartom. Naozaj, nie je to už akože moc? Že máme poslaneckú asistentku, má deväť poslancov SMER-u kaderníčku z Prešova. Pani kaderníčku z Prešova, deväť poslancov SMER-u dostalo príkazom ju zamestnať, si ju zobrať ako asistenta. Kolega jeden, pán Šuca, ani nevedel, že ju má. Pán Krajkovič dokonca povedal, že ona mu radí v zahraničných otázkach. Prosím vás, nie je toto za...? To je za hranicami chápania. Naozaj, proste to je, to je lacný venezuelský seriál. To je proste niečo tak nechutné, obludné, škaredé, že o tom treba rozprávať. Keď to chcete, tak to urobte, prosím vás, aspoň to nejakým spôsobom formalizujte. Zaveďte si do zákona o rodine, si zaveďte frajerky, milenky. Nájdite si štatúty, kedy čo by ste im mohli prípadne posielať, nejaké peniaze, ale neťahajte do toho štát. Neťahajte do toho štát. Pani kaderníčka z Prešova pomaly ani nevie, kde je parlament, ale mesačne berie 1000 euro od deviatich poslancov dokopy. A s tým skončím. Budem žiadať, síce neviem kde, na lampárni možno, ale budem žiadať, aby tie peniaze vrátila. Lebo tá osoba, tá osoba neurobila pre demokraciu, pre poslaneckú prácu, pre, neviem, ani pre to, aby, na čo boli tie peniaze určené, ani mili-mili-mili-milimikrón. Ani milimikrón. Budem žiadať všetky tie peniaze, ktoré dostala, aby vrátila, a pán Kubánek, nech si zabezpečí svoje frajerky iným spôsobom. Ďakujem pekne.